ጠ/ሚ ኃይለማርያም የኢትዮጵያን የምግብ ዋስትና ተሞክሮ አቀረቡ
አዲስ አበባ፤ ሐምሌ 30/2006 (ዋኢማ) – ጠቅላይ ሚንስትር ኃይለማርያም ደሳለኝ የአፍሪካ ሃገራት በሚቀጥሉት 10 አመታት  የአየር ንብረት ለዉጥን ለመቋቋም የሚያስችሉ እቅዶችን በመቅረጽ በግብርና ምርታማነትና ምግብ ዋስትናን በማረጋገጥ ላይ የሚያስከትለውን አደጋ መቀነስ እንደሚችሉ  ገለጹ፡፡ጠቅላይ ሚንስትሩ ይህንን የገለጹት  በዋሽንግተን ዲሲ ከአሜሪካ አፍሪካ ጉባኤ ጎን ለጎን በተካሄደው የፓናል ዉይይት ላይ ነው፡፡ኢትዮጵያ ለአየር ንብረት ለዉጥ የማይበገር ኢኮኖሚ ግንባታን በማፋጠንና የግብርና ምርታማነትን በመጨመር ባላት ተሞክሮ ነው አፍሪካን ወክላ በመድረኩ የተመረጠችው፡፡በአፍሪካ የግብርና ዘርፍ ምርታማነትን ለመጨመርና ኢኮኖሚዉን ለማሳደግ  የተለያዩ መርሃ ግብሮችን እየተተገበሩ ነው::በስራ ላይ የቆየውና ሰኔ 2006 በማላቦዉ የአፍሪካ መሪዎች ስብሰባ ለተጨማሪ አስር አመታት እንዲቀጥል የተደረገው የሁሉን አቀፍ የአፍሪካ ግብርና ልማት መርሃ ግብር (CAADP) ተጠቃሽ ነው፡፡በዋሽንግተኑ ዉይይት የምግብ ዋስትናን ለማረጋገጥ በአየር ለዉጥ ምክንያት የሚፈጠሩ አደጋዎችን ለመቋቋም የሚያስችል አቅምን በማዳበር ላይ ያተኮረ ነበር፡፡አፍሪካና አሜሪካ መተባበር የሚችሉባቸዉን መንገዶችም አሳይቷል፡፡የአየር ንብረት ለዉጥ በግብርና ምርታማነት ላይ እያደረሰ ያለዉን ተጽእኖ ለመግታት የአፍሪካ መሪዎች ጠንክረዉ መስራት እንዳለባቸዉ ጠቅላይ ሚንስትር ኃይለማርያም ደሳለኝ አሳስበዋል፡፡የማላቦውን ስምምነትን ማሳካት የሚቻል መሆኑም በፓናል ዉይይቱ ተጠቅሷል፡፡ዉይይቱን የከፈቱት የአሜሪካ የዉጭ ጉዳይ ሚኒስትር ጆን ኬሪ በበኩላቸው አሜሪካ የምግብ ዋስትናን ለማረጋገጥና የአየር ብክለትን ለመከላከል  ከአፍሪካ ጋር እንደምትሰራ ገልፀዋል፡፡እንደ ኢሬቴድ ዘገባ ኢትዮጵያ ከ10 መስራች የአፍሪካ ሃገራት አንዷ የሆነችበትና እ.ኤ.አ 2012 በካምፕ ዴቪድ ከቡድን 8 አባል ሃገራት ጋር በተቋቋመው አዲስ ትብብር የምግብ ዋስትና  ማዕቀፍ ትግበራ ተጠናክሮ እንደሚቀጥል ጆን ኬሪ ገልጸዋል፡፡